Global Stay Tours

* Digitale studierejser til Det Globale Syd
1. **Formål og relevans (vores omverden)**

Global Stay Tours er digitale studierejser, hvor eleverne rejser til Kenya eller Bolivia via internettet. Under opholdet bliver eleverne guidet af unge fra Spor Medias partnerorganisationer *Nafsi Africa* i Kenya, og *Teatro Trono* i Bolivia. Sammen med deres “tour-guider” udforsker de problemstillinger som klimaforandringer, bæredygtigt forbrug, ulighed mellem kønnene eller andre relevante Verdensmålsudfordringer.

Den digitale rejse giver adgang til oplevelser, som eleverne ikke ville kunne få på en almindelig studierejse, fordi de lokale guider viser en virkelighed, som det ellers er svært at få adgang til. Via det personlige møde og en ligeværdig dialog bliver eleverne klogere på nogle af de væsentligste udfordringer, som unge i andre dele af verden oplever, f.eks. hvad det betyder, når man bor i slumområdet Kibera og Corona-pandemien lukker samfundet ned, eller når klimaforandringer sender madpriserne på himmelflugt.

Den digitale studierejse er er samtidig et bud på at nedbringe de negative klimamæssige konsekvenser af studierejser via fly.

Som led i elevernes digitale rejse vil de med input fra deres tour-guider i Kenya eller Bolivia omsætte deres umiddelbare engagement til konkrete aktiviteter eller formidlingsprodukter som eksempelvis videoer, podcasts eller Instagram-sider, som de distribuerer til målgrupper på eller uden for uddannelsesinstitutionen (se mere under 3. Selve indsatsen: konkrete handlinger). For mange af de unge deltagere vil det være første gang, de prøver at informere og/eller påvirke andre med viden og budskaber fra det Globale Syd.

I første halvdel af 2021 har Spor Media sendt fire grupper af elever fra efterskoler og gymnasier på digitale rejser til hhv. Nairobi i Kenya og El Alto i Bolivia. På grund af corona-pandemien var skolernes planlagte studieture aflyst, og Global Stay Tours gav elever og lærere en alternativ mulighed for at møde virkeligheden i et udviklingsland.

På disse Global Stay Tours har Spor Media oplevet, at personlige relationer kan blomstre over en digital forbindelse - selvom der indimellem er tekniske udfordringer. Det er disse erfaringer og oplevelser, vi ønsker at arbejde videre med i den planlagte projektperiode i et tæt samarbejde med [Globale Gymnasier](https://globalegymnasier.dk/), et netværk af gymnasieskoler, der har fokus på uddannelse og dannelse i et globalt perspektiv.

Spor Media har gennemført to pilotforsøg med gymnasier fra dette netværk, som er en oplagt samarbejdspartner for projektet, da netværket kan være med til at skabe indlevelse og engagement i udviklingslandene blandt et repræsentativt udsnit af danske gymnasieelever. Et engagement der bliver udmøntet i en dansk indsats for at skabe forandring. På tidligere ture har eleverne efterfølgende lavet f.eks. podcasts, videoer, plakater, artikler m.v. og distribueret via sociale medier.

**Forandringer og varigt engagement hos målgruppen**

Med Global Stay Tours styrkes de deltagende unges internationale perspektiv og engagement i verden og deres forudsætninger for selv at gøre en forskel. Men engagement kommer ikke af sig selv. Det kræver en gnist: et møde, en ny indsigt, en oplevelse af, at verden kommer tættere på, som tænder for ønsket om at handle og spille en aktiv rolle i samfundet. Global Stay Tours handler om at skabe denne gnist og kombinere den med handlemuligheder.

Som deltagere på en Global Stay Tour engagerer eleverne sig i aktiviteter, der styrker realisering af Verdensmålene i det Globale Syd såvel som i Nord. Aktiviteterne bygger på den indsigt, eftertanke og identifikation, der opstår i mødet med de unge tour-guider. Eleverne vil opleve fattigdom på tæt hold og sammen med deres tour-guider vil de udforske årsager, afsøge fælles handlemuligheder og forslag til løsninger på nogle af de presserende udfordringer, verden står overfor. Oplevelserne og erfaringerne vil blive omsat til konkrete handlinger, som eleverne fører ud i livet som afslutning på deres Global Stay Tour i form af kulturelle aktiviteter og/eller formidlings/journalistiske produkter.

Inden offentliggørelse viser eleverne deres produkter for deres partnere i Bolivia eller Kenya, og eleverne tvinges således til at gøre sig overvejelser om formidling af deres oplevelser og indsigt i problemstillinger i udviklingslande på en respektfuld og informativ måde, som er med til at fremme forståelsen af unge i det Globale Syd som aktive forandringsagenter.

De mest engagerede elever vil bruge deres indsigt til yderligere engagement i eksisterende aktiviteter (lokalt eller nationalt) eller de vil være behjælpelige med at brede Global Stay Tours-tanken ud til andre uddannelsesinstitutioner.

1. **Den ansøgende organisation og andre organisationer/aktører (vores udgangspunkt)**

Siden Spor Medias start for 40 år siden har vi i både dokumentarfilm og andre kulturprojekter specialiseret os i at skildre mennesker i globale Syd som ligeværdige og som oftest stærke mennesker. Vi har et skarpt fokus på at lade stemmerne fra Syd komme til orde uden behov for de danske stemmer, der ellers er blevet et *must* i en formidlingstrend med kendte danskere i fokus.

Vi har desuden arbejdet meget med grundlæggende årsager til uligheder, klimaforandringer og generelt manglende bæredygtig udvikling og har afsøgt metoder til, hvordan vi kan bidrage til børns og unges forståelse af strukturelle årsager både i Nord og i Syd. Med fokus på FN’s Verdensmål har vi i vores projektarbejde i eksempelvis Kenya inddraget de unge deltagere i organisationens aktiviteter i lokale researchrejser med henblik på at give dem mere viden, erfaringer og handlemuligheder, og dette fokus på verdensmålene går igen i vores formidling i Danmark - også i nærværende projekt.

Siden 2004 har Spor Media arbejdet med at skabe direkte møder mellem unge fra det Globale Syd og unge i Danmark igennem projektet [Global Kids](https://www.spormedia.dk/hjem/global-kids/). I samarbejde med kulturorganisationer i lande i Latinamerika, Afrika og Asien har vi organiseret besøg af unge artister fra ét eller flere lande, som har været på turné i Danmark for at undervise danske børn og unge i akrobatik, dans og musik og vist forestillinger fra deres egen virkelighed. Kulturmøderne bygger på konceptet “Cultural Peer Learning” - unge lærer af andre unge - og sammen med partnere i Europa og i det Globale Syd har Spor Media siden 2004 været med til at udvikle konceptet som et pædagogisk tilbud til skoler i Danmark.

Ideen til Global Stay Tours opstod under corona-pandemien via Spor Medias deltagelse i det EU-støttede projekt [Culpeer 4 Change](https://culpeer-for-change.eu/), hvis centrale element er mødet og dialogen mellem unge fra Syd og Nord - i den fysiske virkelighed. Siden foråret 2020 har Spor Media imidlertid været nødsaget til at aflyse alle fysiske besøg, hvilket førte til udviklingen af Global Stay Tours-konceptet, hvor det direkte møde mellem unge finder sted digitalt. Det har på den ene side været et stort tab for den pædagogiske metode, men har på den anden side givet mulighed for at skabe en ny form for studierejse, der imødekommer behovet for mindre transport - især flyrejser - hvilket mindsker drivhusgasudledninger, samtidig med at det tilbyder flere elever muligheden for at få det Globale Syd meget tættere på.

Spor Media ønsker at videreudvikle Global Stay Tours-konceptet i samarbejde med Globale Gymnasier, da vi oplever, at særligt gymnasieeleverne har et fagligt fundament, som skaber grobund for meningsfulde og fagligt udviklende samtaler mellem eleverne og tour-guiderne. Med et samarbejde med Globale Gymnasier om udviklingen af Global Stay Tours kan vi styrke de faglige rammer for konceptet ved at arbejde med Globale Gymnasiers model for globale kompetencer, der bygger på 1) global faglighed, 2) interkulturel dannelse, 3) horisont og 4) kaosparathed og handling.

Vores samarbejde med Globale Gymnasier startede i første halvdel af 2021, hvor 32 elever fra 8 gymnasier rejste på en Global Stay Tour, som en digital version af deres årlige Camp (Det er nærmere beskrevet [her](https://globalegymnasier.dk/camps/)). Globale Gymnasier er et netværk af pt. 9 gymnasieskoler, der udover de almindelige gymnasiefag, har valgt at fokusere på uddannelse og dannelse i et globalt perspektiv. Lærerne fra netværket vil implementere Global Stay Tours-konceptet på deres gymnasier og være sparringspartnere i den løbende udvikling af konceptet. Lærerne vil fungere som centrale aktører i forhold til at sikre relevans for den pågældende klasse såvel som for det faglige og pædagogiske indhold.

Udgangspunktet for Global Stay Tours-projektet er Spor Medias nære og mangeårige samarbejde med vores to partnerorganisationer, [Nafsi Africa](https://www.nafsiafrica.org/) i Nairobi, Kenya, og [Teatro Trono](http://fundacioncompa.com/cuerpos-libres/teatro-trono) i El Alto, Bolivia. De har begge turneret med ungdomskulturgrupper i Danmark adskillige gange (siden 2004), og flere af de unge, der fungerer som tour-guider på vores Global Stay Tours, har været i Danmark.

Lokalt i Kenya og Bolivia arbejder de to kulturorganisationer med underprivilegerede børn og unge. De underviser dem i f.eks. drama og akrobatik, men det vigtigste er, at de støtter de unge i at blive stærke voksne, der kan gøre livet bedre for sig selv og andre. De unge for endvidere indblik i FN’s Verdensmål og behovet for de strukturelle ændringer, der skal til for at opnå en mere bæredygtig udvikling.

**Nafsi Africa** tilbyder fritidsundervisning i akrobatik, dans og musik for børn og unge i Nairobis slumområder og forsøger samtidig at gøre de unge bevidste om den verden, de lever i. Aktiviteterne styrker de deltagende børn både fysisk og psykisk, idet de opnår fysisk styrke, øget selvtillid og gåpåmod. I interviews med Spor Media fremhæver de unge, at Nafsi Africa’s aktiviteter holder dem væk fra nogle af slummens mange faldgruber relateret til prostitution, misbrug og kriminalitet.

**Teatro Trono** er et græsrodsteater, som er vokset til at være et velrenommeret kulturprojekt i den fattige by El Alto, en ’forstad’ til La Paz hovedsagelig befolket af Bolivias oprindelige folk. De laver kurser i teater, dans og musik for børn og unge, træning som fører frem til, at de unge kan skabe ’professionelle’ teaterprojekter. Teatro Tronos pædagogiske tilgang har vist sig at være et stærkt redskab i bestræbelserne på at give fattige børn og unge mulighed for at udtrykke sig, opnå selvtillid og styrke deres følelse af et kulturelt tilhørsforhold.

Foranlediget af Global Stay Tours har partnerorganisationerne i det seneste halve år arbejdet med at styrke tour-guidernes formidlingskompetencer i forhold til at kunne berette om deres eget liv og den virkelighed de bor i. De har fået undervisning af lokale journalister, og er blevet undervist i styring af kamera og lyd, så de er bedre klædt på til at varetage opgaven som tour-guider.

Spor Medias rolle i projektet er at være ansvarlig for koordinering og planlægning af rejserne såvel som for den praktiske afvikling. Spor Media er derudover bindeled mellem partnerne i det Globale Syd og deres tour-guider på den ene side, og lærerne og gymnasieeleverne på den anden side.

Gennemførelsen af projektet i samarbejde med Globale Gymnasier over en periode på halvanden år vil medføre, at Global Stay Tours-konceptet vil blive konsolideret og udviklet, således at det for andre uddannelsesinstitutioner kan fremstå som et brugbart alternativ til dyre klimabelastende studierejser. Global Stay Tours kan således blive en permanent komponent i Spor Medias formidlingsarbejde.

**3. Selve indsatsen (vores indsats)**

**Primære målgrupper**

**Elever i Danmark:** Med lærerne som bindeled og medansvarlige for den digitale studierejse vil forløbet blive målrettet eleverne både fagligt og pædagogisk, hvorved relevansen sikres for eleverne på de 9 gymnasier, som udgør netværket Globale Gymnasier.

En Global Stay Tour er at sammenligne med en traditionel studierejse, hvor det også er de ansvarlige lærere, der planlægger indhold og niveau. Indsatsen integreres i elevernes undervisning, og lærerne vil være ansvarlige for at sikre, at Global Stay Touren hænger sammen med elevernes læreplaner, som f.eks. for Andet Fremmedsprog, hvor man årligt skal arbejde med 6-8 emner. I spanskundervisningen kan man f.eks. arbejde med emnerne: *at være ung i Bolivia; at bo på landet vs. at bo i byen; ligestilling mellem kønnene og machismo i Bolivia*. Global Stay Touren knytter også an til lærerplanernes øgede fokus på at arbejde med udvikling af interkulturelle kompetencer.

En Global Stay Tour vil desuden kunne anvendes som del af fællesfagligt forløb, hvor to eller flere fag går sammen.

Da en stor del af en ungdomsårgang går i gymnasiet, er der mange elever for hvem mødet med unge fra det Globale Syd vil være deres første reelle indblik i virkeligheden der. Der er således mange gymnasieelever som ikke har noget særlig stort kendskab til det Globale Syd. De personlige relationer, der opbygges under Global Stay Touren, skaber motivation for at få mere at vide om de forhold, som de unge fra Syd viser og fortæller om. En indsigt som i første omgang bliver omsat til en form for formidlingsprodukt og som for nogens vedkommende udvikler sig til en interesse for globale problemstillinger og udviklingsindsatser.

Igennem projektet vil vi gennemføre 8 Global Stay Tours over en periode på halvanden år med deltagelse af en gymnasieklasse på i gennemsnit 25 elever på hver ’Tour’, dvs. i alt ca. 200 unge. Eleverne i denne målgruppe er mellem 16-20 år.

**Lærere og skoleledere:** Projektet satser på at inspirere lærere og rektorer på de deltagende gymnasier til at prøve nye veje i arbejdet med at uddybe kendskabet til Verdensmålene, foruden at inspirere til studierejser, der ikke indebærer flyrejser. Forløbet retter sig mod fremmedsprog, samfundsfag og naturgeografi. Vi forventer at involvere 20-30 lærere og rektorer.

**Geografisk spredning i Danmark:** Projektet vil nå gymnasier i forskellige dele af Danmark, idet de 9 gymnasier, som er med i Globale Gymnasier, befinder sig hhv. i København, Slagelse, Svendborg, Odense, Vejle, Ikast, Aarhus og Grenaa.

**Tour-guider:** Tour-guiderne er unge mellem 16 og 25 år. Flere af dem har turneret i Danmark som led i Spor Medias Global Kids-projekt og har således erfaringer fra kommunikation med og formidling til danske unge. Vi forventer, at i alt 5 unge deltager på hver ’tour’ fra henholdsvis Kenya eller Bolivia. Tour-guiderne vil i projektet få styrket deres kommunikative færdigheder samt deres viden om verdensmål og dermed få bedre forudsætninger for at være lokale forandringsagenter.

**Sekundære målgrupper**

Gennem en Global Stay Tour opnår eleverne forståelse for og engagement i globale problemstillinger, og forløbet ender ud i konkrete aktiviteter eller formidlingsprodukter om emner, som eleverne har diskuteret med deres tour-guider. Med disse aktiviteter og produkter vil eleverne nå en bred målgruppe på deres gymnasium og i deres lokalsamfund. Udover formidling af deres oplevelser og nye viden til de andre elever på gymnasiet, kan det eksempelvis være via pressekontakter til lokale medier ifm. en lokal træplantnings- eller affaldsindsamlingsdag. De kan også skrive en kronik til et lokalt blad, lave en podcast eller redigere og dele en video med optagelser lavet af deres peers i det Globale Syd. Eller de kan med inspiration fra deres peers i det Globale Syd, og med hjælp af professionelle kunstnere, lave et murmaleri der bliver samtaleemne i byen og omtalt i den lokale presse.

Spor Media vil støtte op om denne lokale indsats med kontakter, erfaringer og udkast til presse-meddelelser.

**Planlægning og metoder**

**Aktiviteter:** En Global Stay Tour er et digitalt undervisningsforløb, som foregår via digitale kommunikations-platforme som f.eks. Zoom.

For at sikre et meningsfuldt forløb skal en Global Stay Tour minimum strække sig over tre skoledage á 1 ½ -4 timers varighed. Derudover kommer tid til forberedelse og efterbearbejdning - herunder fremlæggelse af formidlingsprodukter for partnerne i Syd.

Inden planlægningen af de konkrete Global Stay Tours, vil der være en fase med faglig planlægning i samarbejde med udvalgte lærere fra Globale Gymnasier, således at forløbene lever op til Globale Gymnasiers principper for tilegnelse af globale kompetencer såvel som for gymnasiernes faglige krav.

I den forberedende fase er Spor Media ansvarlig for kontakten til partnerne i det Globale Syd, Nafsi Africa og Teatro Trono, og lærerne fra Globale Gymnasier har ansvar for at forberede eleverne fagligt. Elever og lærere vil være med til at udforme deres Global Stay Tour i forhold til hvilke Verdensmål, de ønsker at fordybe sig i. Herefter vil koordinatoren fra Spor Media i samarbejde med partneren i Bolivia eller Kenya udarbejde et program, som er tilpasset elevernes og lærernes indholdsønsker. Det vil i tæt samarbejde med den ansvarlige lærer blive sikret, at det faglige og pædagogiske indhold passer til eleverne f.eks. i forhold til deres sproglige niveau og de krav, der kan stilles til eleverne i forbindelse med planlægningen af konkrete handlinger eller udarbejdelsen af formidlingsprodukter.

Når indholdet og rammerne er fastsat, vil de danske elever forberede sig på deres rejse ved at tilegne sig specifik viden om landet og det tema, de skal fordybe sig i - bl.a. ved hjælp af webbaserede undervisningsmaterialer som f.eks. Spor Medias webside med film og undervisningsmateriale: [fjernenaboer.dk](https://fjernenaboer.dk/).

Sideløbende vil organisationerne i Kenya eller Bolivia udvælge tour-guider og forberede dem med viden om det valgte tema. De vil desuden være involveret i den detaljerede planlægning af touren i samarbejde med Spor Media, og være ansvarlige for at invitere og koordinere med lokale ressourcepersoner, som kan bidrage til forløbet med ekspertviden. Som eksempel var de udvalgte elever fra Globale Gymnasier i dialog med klimaaktivisten [Kisilu Musya](https://thankyoufortherain.com/) på deres Global Stay Tour-camp i april 2021.

Når eleverne drager afsted på deres Global Stay Tour er det vigtigt, at der hurtigt skabes en god relation til deres tour-guides. En rejse til f.eks. Kenya starter derfor ud med danse- og swahililektioner, hvor alle kommer i bevægelse, og de danske elever får lært de første ord på swahili. Hver lektion indledes herefter med at repetere dansetrinene eller sætninger på swahili. Derudover får deltagerne mulighed for at lære hinanden at kende i afslappede rammer i mindre grupper i ’breakout rooms’, hvor lærere og Spor-koordinatorer ikke blander sig i deres dialog.

På dag nummer to, hvor der er blevet skabt en tættere relation mellem de danske elever og tour-guiderne, byder programmet på et besøg hjemme hos guiderne – et besøg, som gjorde et stort indtryk på de elever, der var med på tidligere ture:

*“Det bedste var helt klart at se deres huse. Det var meget interessant, at de fortalte, hvordan deres hverdag hænger sammen og det sætter helt klart nogle ting i perspektiv. Der er enorm stor kontrast til det man kender derhjemme.”*

Indholdet af de følgende dage afhænger af Global Stay Tourens tema. Der kan være oplæg fra lokale miljøaktivister, sociale ledere o.l. samt faglige diskussioner i grupper. I programmet prioriteres det højt, at eleverne og tour-guider får god tid sammen til i grupper at diskutere de faglige oplæg og aktiviteterne undervejs. Der er frie rammer for dialogen i disse gruppesessioner, men grundig forberedelse fra de danske elevers side er med til at sikre en meningsfuld dialog. Her kan eleverne blandt andet bidrage med korte informative oplæg om de relevante temaer i en dansk kontekst eller relevante spørgsmål til tour-guiderne.

Eksempler på aktiviteter:

* Besøg hos klimaaktivisten Kisilu Musya i Mutomo, hvor eleverne præsenteres for konsekvenserne af klimaforandringerne og hører om de lokalt organiserede klimatilpasningsaktiviteter.
* Guidet tur i slumområdet Kibera
* Guidet tur i kabelbanerne over El Alto og La Paz, hvor eleverne direkte kan se den sociale uligheds fysiske udtryk “fra oven”.
* Besøg hos kunstneren og aktivisten Faith Atieno, hvor eleverne får indblik i livet som kvindelig kunstner i slumkvarteret Kibera.

I forhold til den praktiske facilitering af en Global Stay Tour sikrer Spor Medias koordinator for turen, at programmet overholder indholds- og tidsplanen. Koordinatoren er desuden ansvarlig for den tekniske facilitering af onlinemødet fx i forhold til gruppeinddeling eller skærmvisning. Derudover vil en koordinator fra Nafsi Africa eller Teatro Trono støtte tour-guiderne og eventuelle andre ressourcepersoner gennem programmet.

**Konkrete handlinger:** Som led i forløbet skal de deltagende elever arrangere en aktivitet eller lave et produkt med relation til Verdensmålene, hvor de inddrager deres oplevelser og læring fra deres Global Stay Tour og mødet med deres tour-guider. Det kan være en aktivitet for et renere miljø eller et visuelt og håndgribeligt produkt i form af podcasts eller videoer til sociale medier, en sang for klimaet eller et murmaleri i lokalsamfundet. Undervejs i forløbet sættes der derfor tid af til at eleverne kan udvikle deres aktivitet eller produkt i samarbejde med deres tour-guider. [Her er et eksempel](https://faellesforandring.dk/verdensmaalskartotek/?video=HqQifWxifpI) på et produkt, eleverne har fået udgivet på Efterskolernes verdensmålsside, *Fælles Forandringer*.

Det foregår i praksis således, at eleverne indsamler viden og eventuelt materiale i form af lyd, billeder og videoklip undervejs på Global Stay Tour og i særdeleshed i grupperne med deres tour-guider. Her kan de blandt andet bede kultur-guiderne op at optage video eller fortælle om et emne, der er relevant for det Verdensmål, som eleverne arbejder med. Der fastsættes derudover tid i undervisningen uden for Global Stay Tour forløbet, hvor eleverne kan færdiggøre deres aktiviteter eller produkter. Dette foregår med stor frihed til at arbejde kreativt og selvstændigt.

Et par uger efter afslutningen af Global Stay Touren arrangeres endnu et digitalt møde, hvor eleverne præsenterer deres produkter for tour-guiderne. Det har stor værdi for tour-guiderne, der her får en tilbagemelding på hvordan de danske elever har oplevet besøget, livet i et udviklingsland - og tour-guiderne som stærke individer.

Gennem disse aktiviteter og produkter får både den ansvarlige lærer og Spor Medias koordinatorer indblik i hvad eleverne har lært, observeret og taget med sig fra deres rejse. Derudover besvarer eleverne et spørgeskema, hvor de bliver bedt om at vurdere de forskellige aktiviteter og deres læringsudbytte. Undervejs i forløbet evaluereres der løbende sammen med læreren, og programmet tilpasses, hvis nødvendigt.

**Metoder:** Deltagelsen af unge tour-guider fra Kenya og Bolivia er helt grundlæggende for indsatsen. De har vist, at de med kulturelle udtryksformer kan engagere deres omgivelser, og det direkte digitale møde er bærende for formålet: at skabe erkendelse og empati, som fører til, at målgruppen engagerer sig i handlinger for en bæredygtig udvikling.

Betydningen af det direkte møde og etableringen af nære relationer mellem unge fra det Globale Syd og Nord bygger på erfaringerne fra Global Kids-projektet og EU-projektet Culpeer4Change, hvor Spor Media har arbejdet med metoden *Cultural Peer Learning*. Det centrale i metoden er, at unge fra det Globale Syd er resursepersoner for de unge fra Nord. I modsætning til den almindelige forestilling, at unge i det Globale Syd skal tilføres viden fra Nord, så er det her omvendt. I stedet for udelukkende at læse om forholdene i det Globale Syd - eller se film og TV-udsendelser - så kommer de danske elever direkte ind i virkeligheden dér, guidet af jævnaldrene unge, som de kan have en ligeværdig dialog med.

Det digitale møde forberedes med udvalgte fagmaterialer og suppleres med dokumentarfilm og undervisningsmaterialer om globale problemstillinger.

**Målgruppens engagement:** 72 procent af en ungdomsårgang vælger en gymnasial uddannelse som 1. prioritet og heraf søger 58 procent ind på det almene gymnasium (2020).Det er derfor et meget bredt udsnit af unge med meget forskellige forudsætninger, som vil blive eksponeret for indtrykkene og det faglige indhold i en Global Stay Tour. Gymnasieeleverne på de ni gymnasier befinder sig som udgangspunkt på forskellige niveauer af engagementspyramiden, hvorfor projektets mål er at løfte dem et eller flere trin.

De fleste vil bevæge sig fra at observere til at følge: Global Stay Tour-deltagerne kommunikerer med deres peers i Kenya/Bolivia om problemer og løsninger globale udfordringer - for eksempel fattigdom og ulighed, klima og miljø. De fortsætter med at have kontakt via sociale medier efter den Globale Stay Tour.

Nogle bevæger sig fra at følge til at tilslutte sig: Global Stay Tour-deltagerne i Danmark og Kenya/Bolivia

kommer med forslag til handlinger på globale udfordringer og sætter sig selv i spil og byder ind med egne ressourcer. En elev påtager sig for eksempel at udarbejde en plakat eller en elev arrangerer, at bedsteforældre hjælper med at køre i forbindelse med en træplantningsdag.

Nogle enkelte udvikler ejerskab til en sag - eller ligefrem lederskab: Global Stay Tour-deltagerne tager ejerskab for de handlinger, de i fællesskab beslutter at gå videre med. De påtager sig en rolle som frontfigurer, der vil organisere andre til at udføre positive handlinger for en mere bæredygtig verden. F.eks. at organisere en gruppe på gymnasiet eller i lokalsamfundet der promoverer positive klimahandlinger eller står for fundraising til lokale aktioner (træplantning, murmaleri e.l.).

1. Supplerende finansiering

I de første pilotforsøg med en Global Stay Tours betalte et gymnasium 5.000 kr. for en tur, og Globale Gymnasier har tilkendegivet, at det er realistisk at forvente, at gymnasierne kan bidrage med 5-6.000 kr. pr. rejse. Vi har derfor indregnet en forventet supplerende finansiering på 45.620 kr. i budgettet. Midlerne vil primært gå til lønninger i Danmark og til budgetmargin. I fald det ikke lykkes at modtage det fulde beløb, vil Spor Media dække differencen via egenfinansiering. Indsatsen vil således blive gennemført, selvom den supplerende finansiering ikke lever op til forventningerne.